[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 30.7.2007

COM(2007) 454 τελικό

ΕΚΘΕΣΗ ΤΗΣ ΕΠΙΤΡΟΠΗΣ

προς την αρμόδια για τον προϋπολογισμό αρχή σχετικά με τις εγγυήσεις που καλύπτονται από τον γενικό προϋπολογισμό Κατάσταση στις 31 Δεκεμβρίου 2006 {SEC(2007)1050}

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή και είδη καλυπτόμενων πράξεων 4

2. Νέες νομικές βάσεις 4

3. Εξελίξεις μετά την τελευταία έκθεση (κατάσταση στις 30 Ιουνίου 2006) 5

4. Στοιχεία για τους κινδύνους που καλύπτονται από τον προϋπολογισμό 6

4.1. Ορισμός του κινδύνου 6

4.2. Κίνδυνοι που συνδέονται με κράτη μέλη 7

4.3. Κίνδυνοι που συνδέονται με τρίτες χώρες 9

4.4. Συνολικός κίνδυνος που καλύπτεται από τον προϋπολογισμό 10

4.5. Εξέλιξη του κινδύνου 10

5. Περιπτώσεις αθέτησης υποχρέωσης πιστούχου, κατάπτωση εγγυήσεων του προϋπολογισμού και τόκοι υπερημερίας 11

5.1. Πληρωμές με ταμειακά διαθέσιμα 11

5.2. Πληρωμές από τον προϋπολογισμό 11

5.3. Ενεργοποίηση του Ταμείου Εγγύησης 11

6. Ταμείο Εγγύησης για τις εξωτερικές δράσεις 12

6.1. Ανακτήσεις ποσών 12

6.2. Ενεργητικό κατά τη λήξη του έτους 12

6.3. Ποσό-στόχος 12

7. Αξιολόγηση κινδύνων: Οικονομική και δημοσιονομική κατάσταση των τρίτων χωρών που ωφελούνται από τις σημαντικότερες πράξεις δανειοδότησης της ΕΕ 12

7.1. Εισαγωγή 12

7.2. Αίγυπτος 13

7.3. Τουρκία 13

7.4. Βραζιλία 13

7.5. Μαρόκο 14

7.6. Τυνησία 14

7.7. Νότια Αφρική 14

7.8. Λίβανος 15

7.9. Ιορδανία 15

7.10. Σερβία και Μαυροβούνιο 15

7.11. Ουκρανία 16

1. Εισαγωγή [1] και είδη καλυπτόμενων πράξεων

Οι κίνδυνοι που καλύπτονται από τον προϋπολογισμό της Ευρωπαϊκής Ένωσης (στο εξής: «προϋπολογισμός») απορρέουν από μια πλειάδα πράξεων δανειοδοσίας και παροχής εγγυήσεων, οι οποίες είναι δυνατό να ταξινομηθούν σε δύο κατηγορίες: δάνεια χορηγούμενα από τις Ευρωπαϊκές Κοινότητες για την εξυπηρέτηση μακροοικονομικών στόχων, ήτοι δάνεια μακροοικονομικής χρηματοδοτικής συνδρομής («ΜΧΣ») προς τρίτες χώρες· και δάνεια για την εξυπηρέτηση μικροοικονομικών στόχων (δάνεια της Ευρατόμ και εξωτερική δανειοδοσία της Ευρωπαϊκής Τράπεζας Επενδύσεων («EΤΕπ»)[2]). Οι εν λόγω πράξεις καλύπτονται από το έτος 1994 και μετά από το Ταμείο Εγγύησης για τις εξωτερικές δράσεις (στο εξής: «Ταμείο»)[3], το οποίο συνεστήθη, μεταξύ άλλων σκοπών, για τον περιορισμό των δημοσιονομικών επιπτώσεων της κατάπτωσης εγγυήσεων οι οποίες παρέχονται με κάλυψη του προϋπολογισμού για πράξεις δανειοδοσίας σε τρίτες χώρες. Αν οι πόροι του Ταμείου δεν είναι επαρκείς, χρησιμοποιούνται πόροι του προϋπολογισμού.

Ο κανονισμός του Συμβουλίου για την ίδρυση του Ταμείου (στο εξής: «κανονισμός περί του Ταμείου»[4]) εκδόθηκε το 1994 και τροποποιήθηκε για πρώτη φορά το 1999. Έπειτα από μια δεύτερη τροποποίηση του εν λόγω κανονισμού του Συμβουλίου, η οποία αποφασίστηκε το 2004 από το Συμβούλιο, η κάλυψη του Ταμείου αίρεται σε περίπτωση που η εκάστοτε τρίτη χώρα καταστεί κράτος μέλος. Ο προϋπολογισμός καλύπτει απευθείας δάνεια ή εγγυημένα δάνεια προς κράτη μέλη.

2. Νέες νομικές βάσεις

Βάσει του νέου δημοσιονομικού πλαισίου, η διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση[5] τέθηκε σε ισχύ την 1η Ιανουαρίου 2007. Βάσει της εν λόγω συμφωνίας, η τροφοδότηση του Ταμείου πραγματοποιείται μέσω γραμμής προϋπολογισμού του τομέα 4 («Η ΕΕ ως παγκόσμιος εταίρος») και όχι, όπως γινόταν παλαιότερα, μέσω ειδικού για τον σκοπό αυτό αποθεματικού.

Κατ’ εφαρμογή της διοργανικής συμφωνίας, ήταν απαραίτητη η τροποποίηση του κανονισμού περί του Ταμείου κατά τρόπον ώστε να αντικατοπτρίζει την κατάργηση του αποθεματικού. Κατά συνέπεια, στις 30 Ιανουαρίου 2007 εκδόθηκε νέος κανονισμός του Συμβουλίου[6], ο οποίος επιπλέον προβλέπει έναν νέο και πιο αποτελεσματικό μηχανισμό τροφοδότησης του Ταμείου από την άποψη της χρησιμοποίησης των δημοσιονομικών πόρων. Πέραν αυτού, έχουν βελτιωθεί η διαφάνεια και ο προγραμματισμός των δημοσιονομικών πράξεων[7]. Το περιεχόμενο της παρούσας έκθεσης έχει προσαρμοσθεί αναλόγως.

Το Συμβούλιο αποφάσισε στις 19 Δεκεμβρίου 2006[8] να ανανεώσει την ισχύ της εγγύησης που η Κοινότητα είχε παράσχει στην ΕΤΕπ έναντι ζημιών από δάνεια και εγγυήσεις δανείων που χορηγούνται για σχέδια εκτός Κοινότητας. Η εν λόγω εγγύηση της Κοινότητας περιορίζεται στο 65% του συνολικού ποσού των πιστώσεων που έχουν εκταμιευθεί και των εγγυήσεων που έχουν χορηγηθεί στο πλαίσιο των χρηματοδοτικών δραστηριοτήτων της ΕΤΕπ, μείον τα επιστραφέντα ποσά, συν όλα τα συναφή ποσά, με ανώτατο όριο το ποσό των 27.800 εκατ. EUR για το σύνολο της χρονικής περιόδου 2007–2013. Η ίδια απόφαση προβλέπει ακόμη ότι η Επιτροπή και η ΕΤΕπ συνάπτουν εγγυητική συμφωνία στην οποία καθορίζονται οι λεπτομερείς διατάξεις και διαδικασίες που αφορούν την κοινοτική εγγύηση, καθώς και συμφωνία περί ανάκτησης στην οποία καθορίζονται οι διατάξεις και διαδικασίες που συνδέονται με την υποχρέωση της ΕΤΕπ να επιδιώκει την ανάκτηση ποσών που έχουν καταβληθεί από την Κοινότητα συνεπεία της κατάπτωσης κοινοτικών εγγυήσεων.

Κατά το 2006 δεν εκδόθηκαν νέες αποφάσεις σχετικά με δάνεια ΜΧΣ ή δάνεια της Ευρατόμ.

3. Εξελίξεις μετά την τελευταία έκθεση (κατάσταση στις 30 Ιουνίου 2006)

Δεν υπήρξαν εκταμιεύσεις στο πλαίσιο δανείων ΜΧΣ κατά το δεύτερο εξάμηνο του 2006[9].

Σε ό,τι αφορά τα δάνεια Ευρατόμ, δεν υπήρξαν εκταμιεύσεις κατά το δεύτερο εξάμηνο του 2006. Τον Μάρτιο του 2007 πραγματοποιήθηκε η εκταμίευση της πρώτης δόσης, ύψους 39 εκατ. EUR, για τη χρηματοδότηση της αναβάθμισης της ασφάλειας της μονάδας 2 του πυρηνικού σταθμού παραγωγής ηλεκτρικής ενέργειας του Χμελνίτσκι και της μονάδας 4 του πυρηνικού σταθμού παραγωγής ηλεκτρικής ενέργειας του Ρόβνο (K2R4) βάσει της συμφωνίας δανειοδοσίας του 2004 (ισοδύναμο σε ευρώ ποσό 83.000.000 USD βάσει συμφωνίας δανειακής διευκόλυνσης).

4. Στοιχεία για τους κινδύνους που καλύπτονται από τον προϋπολογισμό

4.1. Ορισμός του κινδύνου

Οι κίνδυνοι που βαρύνουν τον προϋπολογισμό απορρέουν από το οφειλόμενο ποσό κεφαλαίου και τόκων σε σχέση με πράξεις που καλύπτονται από εγγύηση.

Οι πράξεις που περιέρχονται σε κατάσταση αθέτησης υποχρέωσης πιστούχου καλύπτονται από το Ταμείο οσάκις σχετίζονται με τρίτες χώρες (67% του συνολικού εγγυημένου υπολοίπου) και απευθείας από τον προϋπολογισμό οσάκις σε αυτές συμμετέχουν κράτη μέλη (τα δάνεια για τη χρηματοδότηση ή προς όφελος σχεδίων σε κράτη μέλη αντιπροσωπεύουν το εναπομένον 33% του συνολικού υπολοίπου). Η μεγάλη αναλογία εγγυημένων δανείων που σχετίζονται με κράτη μέλη είναι αποτέλεσμα των πρόσφατων διευρύνσεων. Σύμφωνα με το άρθρο 1 τρίτη παράγραφος του κανονισμού περί του Ταμείου, αφ’ ης στιγμής μία χώρα καταστεί κράτος μέλος, ο κίνδυνος για τα σχετικά δάνεια μεταφέρεται από το Ταμείο στον προϋπολογισμό.

Για τους σκοπούς της παρούσας έκθεσης, δύο είναι οι μέθοδοι που εφαρμόζονται για την αξιολόγηση των κινδύνων που βαρύνουν τον προϋπολογισμό:

- Αφενός, η μέθοδος που συνίσταται στον υπολογισμό του συνολικού οφειλόμενου κεφαλαίου για τις εκάστοτε πράξεις σε συγκεκριμένη ημερομηνία. Από τη μεθοδολογία αυτή προκύπτει το επίπεδο κινδύνου που βαρύνει τον προϋπολογισμό σε μια συγκεκριμένη ημερομηνία.

- Αφετέρου, η δημοσιονομική προσέγγιση η οποία ορίζεται ως «ετήσιος κίνδυνος που βαρύνει τον προϋπολογισμό» και βασίζεται στον υπολογισμό του ανώτατου ποσού που η Κοινότητα θα ήταν υποχρεωμένη να καταβάλει σε ένα οικονομικό έτος αν υποτεθεί ότι όλα τα εγγυημένα δάνεια τελούν σε κατάσταση αθέτησης υποχρέωσης πιστούχου[10].

Πίνακας 1: Συνολικά οφειλόμενα ποσά που καλύπτονται από εγγύηση στις 31.12.2006 σε εκατ. EUR |

Αποπληρω-τέο κεφάλαιο | Δεδουλευμένοι τόκοι | Σύνολο | % |

Κράτη μέλη* |

ΜΧΣ | 365 | 2 | 367 | 2% |

Ευρατόμ | 436 | 6 | 442 | 3% |

ΕΤΕπ | 4.482 | 42 | 4.524 | 28% |

Υποσύνολο κρατών μελών* | 5.283 | 50 | 5.333 | 33% |

Τρίτες χώρες |

ΜΧΣ | 604 | 6 | 610 | 4% |

Ευρατόμ | - | - | - |

ΕΤΕπ | 10.311 | 103 | 10.415 | 64% |

Υποσύνολο τρίτων χωρών | 10.915 | 110 | 11.025 | 67% |

Σύνολο | 16.198 | 159 | 16.358 | 100% |

* Συμπεριλαμβάνονται η Βουλγαρία και η Ρουμανία, δεδομένου ότι προσχώρησαν στην ΕΕ την 01.01.2007. |

Στους πίνακες A1, A2, A3 και A4 του υπηρεσιακού εγγράφου εργασίας[11] που επισυνάπτεται στην παρούσα έκθεση (στο εξής: «παράρτημα») παρατίθενται άλλα πληροφοριακά στοιχεία για τα υπόψη οφειλόμενα ποσά, ιδίως δε για τα σχετικά ανώτατα όρια, τα εκταμιευθέντα ποσά και τα ποσοστά εγγύησης.

4.2. Κίνδυνοι που συνδέονται με κράτη μέλη

Οι τρέχοντες κίνδυνοι σε σχέση με κράτη μέλη είναι αποτέλεσμα δανείων που εκταμιεύτηκαν προ της προσχώρησης.

Το 2007, ο προϋπολογισμός θα βαρύνεται με κίνδυνο που συνδέεται με κράτη μέλη ύψους 812 εκατ. EUR, συμπεριλαμβανομένης της Βουλγαρίας και της Ρουμανίας, δεδομένου ότι οι χώρες αυτές προσχώρησαν στην Ένωση την 1η Ιανουαρίου 2007. Από τον πίνακα 2 προκύπτει ότι οι εν λόγω δύο χώρες καταλαμβάνουν την πρώτη και δεύτερη θέση από την άποψη του οφειλόμενου ποσού που τους αντιστοιχεί.

Πίνακας 2: Κατάταξη των κρατών μελών με κριτήριο το άνοιγμα σε σχέση με τον μέγιστο κίνδυνο που βαρύνει τον προϋπολογισμό το 2007 (σε εκατ. EUR) |

Κατάταξη | Χώρα | 2007 | % |

1 | Ρουμανία* | 263,4 | 32,4% |

2 | Βουλγαρία* | 155,7 | 19,2% |

3 | Τσεχική Δημοκρατία | 102,2 | 12,6% |

4 | Πολωνία | 98,4 | 12,1% |

5 | Σλοβακία | 72,8 | 9,0% |

6 | Σλοβενία | 39,2 | 4,8% |

7 | Ουγγαρία | 35,6 | 4,4% |

8 | Κύπρος | 15,7 | 1,9% |

9 | Λιθουανία | 14,8 | 1,8% |

10 | Λετονία | 8,5 | 1,0% |

11 | Εσθονία | 4,7 | 0,6% |

12 | Μάλτα | 1,0 | 0,1% |

Σύνολο | 812,1 | 100% |

* Κράτη μέλη την 01.01.2007 |

4.3. Κίνδυνοι που συνδέονται με τρίτες χώρες

Το 2007, το Ταμείο θα επιβαρυνθεί με μέγιστο κίνδυνο συνδεόμενο με τρίτες χώρες ύψους 1.203 εκατ. EUR. Οι χώρες που κατέχουν τις πρώτες δέκα θέσεις με βάση το συνολικό τους υπόλοιπο απαριθμούνται κατωτέρω. Οι χώρες αυτές αντιπροσωπεύουν το 78% του κινδύνου που επωμίζεται το Ταμείο το 2007. Η οικονομική κατάσταση των υπόψη χωρών αναλύεται και σχολιάζεται στην ενότητα 7 κατωτέρω.

Πίνακας 3: Κατάταξη των 10 σημαντικότερων τρίτων χωρών με κριτήριο το άνοιγμα σε σχέση με τον μέγιστο κίνδυνο που βαρύνει τον προϋπολογισμό το 2007 (σε εκατ. EUR) |

Κατάταξη | Χώρα | 2007 | % του συνολικού μέγιστου κινδύνου |

1 | Αίγυπτος | 152,9 | 12,7% |

2 | Τουρκία | 151,0 | 12,6% |

3 | Βραζιλία | 130,3 | 10,8% |

4 | Μαρόκο | 117,4 | 9,8% |

5 | Τυνησία | 112,2 | 9,3% |

6 | Νότια Αφρική | 93,6 | 7,8% |

7 | Λίβανος | 56,4 | 4,7% |

8 | Ιορδανία | 44,8 | 3,7% |

9 | Σερβία και Μαυροβούνιο[12] | 43,5 | 3,6% |

10 | Ουκρανία | 36,8 | 3,1% |

Σύνολο 10 χωρών | 939,0 | 78,0% |

Το Ταμείο καλύπτει τα εγγυημένα δάνεια 38 χωρών και 2 περιφερειακών οντοτήτων, με ληκτότητα μέχρι το 2035. Λεπτομερή στοιχεία ανά χώρα παρατίθενται στον πίνακα A2 του παραρτήματος.

4.4. Συνολικός κίνδυνος που καλύπτεται από τον προϋπολογισμό

Συνολικά, ο προϋπολογισμός θα καλύψει το 2007 συνολικό ποσό 2.015 εκατ. EUR, το οποίο αντιστοιχεί στα ποσά που καθίστανται απαιτητά κατά τη διάρκεια του έτους. Το 40% του εν λόγω ποσού αφορά κράτη μέλη (βλ. τον πίνακα A2 του παραρτήματος).

4.5. Εξέλιξη του κινδύνου

Ο κίνδυνος που αφορά κράτη μέλη αναμένεται να μειωθεί στο μέλλον, λόγω της εξόφλησης των σχετικών δανείων και της μη σύναψης νέων δανείων Ευρατόμ, δανείων ΜΧΣ και δανείων με εγγύηση της ΕΤΕπ με κράτη μέλη (βλ. το γράφημα A1 στην ενότητα 1.3 του παραρτήματος).

Τα δάνεια ΜΧΣ προς τρίτες χώρες αποτελούν αντικείμενο επιμέρους αποφάσεων του Συμβουλίου. Προς το παρόν, δεν υπάρχουν νέες προτάσεις της Επιτροπής σχετικά με τη χορήγηση δανείων. Παρόλα αυτά, η Επιτροπή ενδέχεται να δρομολογήσει το 2007 πρόταση για τη χορήγηση δανείου ΜΧΣ ύψους 50 εκατ. EUR και μη επιστρεπτέας ενίσχυσης ύψους 30 εκατ. EUR στον Λίβανο.

Οι δανειοδοτήσεις της Ευρατόμ προς κράτη μέλη ή προς ορισμένες επιλέξιμες τρίτες χώρες (Ρωσική Ομοσπονδία, Δημοκρατία της Αρμενίας, Ουκρανία) υπόκεινται στο ανώτατο όριο των 4 δισεκατομμυρίων EUR, εκ των οποίων το 85% περίπου έχει ήδη χρησιμοποιηθεί. Το διαθέσιμο υπόλοιπο είναι περίπου 600 εκατ. EUR.

Με βάση τις εντολές που ανατέθηκαν στην ΕΤΕπ κατά την περίοδο 2000-2007, εκκρεμεί η εκταμίευση ποσού 9.830 εκατ. EUR. Εξάλλου, στα τέλη του 2006 η ΕΤΕπ δεν είχε υπογράψει καμία συμφωνία δανειοδότησης βάσει της απόφασης του Συμβουλίου σχετικά με ειδική δράση δανειοδότησης για ορισμένους τύπους σχεδίων στη Ρωσία, τη Λευκορωσία, τη Μολδαβία και την Ουκρανία[13]. Η εν λόγω απόφαση προβλέπει ανώτατο όριο 500 εκατ. EUR με ποσοστό εγγύησης 100%, η δε ισχύς της λήγει στις 31 Ιουλίου 2007.

Το πλέον σημαντικό στοιχείο που θα έχει συνέπειες για τους κινδύνους που θα βαρύνουν τον προϋπολογισμό στο μέλλον είναι η πρόσφατη κοινοτική εγγύηση η οποία χορηγήθηκε στην ΕΤΕπ[14] κατά την περίοδο που αρχίζει την 1η Φεβρουαρίου 2007 και λήγει στις 31 Δεκεμβρίου 2013 (με δυνατότητα παράτασης κατά ένα εξάμηνο). Η εγγύηση της Κοινότητας περιορίζεται στο 65% του συνολικού ποσού των πιστώσεων που εκταμιεύονται και των εγγυήσεων που χορηγούνται στο πλαίσιο των χρηματοδοτικών δραστηριοτήτων της ΕΤΕπ, μείον τα επιστραφέντα ποσά, συν όλα τα συναφή ποσά, με ανώτατο όριο το ποσό των 27.800 εκατ. EUR. Το ανώτατο αυτό όριο υποδιαιρείται σε δύο τμήματα: ένα βασικό ανώτατο όριο 25.800 εκατ. EUR και μία προαιρετική εντολή που αφορά 2.000 εκατ. EUR. Η χρησιμοποίηση του προαιρετικού ποσού θα εξαρτηθεί από τα πορίσματα της ενδιάμεσης επανεξέτασης, που έχει προγραμματισθεί για το 2010. Το βασικό ανώτατο όριο υποδιαιρείται στα ακόλουθα υποχρεωτικά περιφερειακά ανώτατα όρια:

- Χώρες προενταξιακού σταδίου: 8.700 εκατ. EUR·

- Χώρες υπό καθεστώς γειτνίασης και εταιρικής σχέσης: 12.400 εκατ. EUR·

- Ασία και Λατινική Αμερική: 3.800 εκατ. EUR·

- Δημοκρατίας της Νότιας Αφρικής: 900 εκατ. EUR.

Το γράφημα Α2 της ενότητας 1.3 του παραρτήματος περιλαμβάνει προσομοιώσεις για διάφορα σενάρια εκταμιεύσεων με βάση τις τρέχουσες εντολές αλλά και τη νέα εντολή, καθώς και για τις συνέπειές τους για την τροφοδότηση του Ταμείου.

5. Περιπτώσεις αθέτησης υποχρέωσης πιστούχου, κατάπτωση εγγυήσεων του προϋπολογισμού και τόκοι υπερημερίας

5.1. Πληρωμές με ταμειακά διαθέσιμα

Η Επιτροπή αντλεί από τα ταμειακά διαθέσιμά της για να αποφεύγει τις καθυστερήσεις και τα συναφή έξοδα κατά την εξυπηρέτηση των δανειοληπτικών της πράξεων οσάκις ο οφειλέτης καθυστερεί να καταβάλει τα προβλεπόμενα ποσά στην Επιτροπή[15].

5.2. Πληρωμές από τον προϋπολογισμό

Δεν ζητήθηκε πίστωση βάσει του άρθρου του προϋπολογισμού 01 04 01, «Εγγυήσεις της Ευρωπαϊκής Κοινότητας για τα χορηγηθέντα δάνεια», δεδομένου ότι καμία περίπτωση αθέτησης υποχρέωσης πιστούχου δεν κατεγράφη το δεύτερο εξάμηνο του 2006.

5.3. Ενεργοποίηση του Ταμείου Εγγύησης

Σε περίπτωση καθυστερημένης εξόφλησης από τον δικαιούχο ενός δανείου (με προορισμό τρίτη χώρα) το οποίο έχει χορηγηθεί από την Κοινότητα ή έχει καλυφθεί με εγγύηση της Κοινότητας, το Ταμείο καλείται να καλύψει την αθέτηση υποχρέωσης πιστούχου εντός τριμήνου από την ημερομηνία κατά την οποία καθίσταται ληξιπρόθεσμη η οφειλή[16].

Κατά το δεύτερο εξάμηνο του 2006, δεν ζητήθηκε καμία σχετική παρέμβαση του Ταμείου.

Το σύνολο των τόκων υπερημερίας στις 31 Δεκεμβρίου 2006 (πρόκειται για τους τόκους εν είδει ποινής) ως προς τη Δημοκρατία της Αργεντινής ανερχόταν σε 1.718.493,12 USD. Από το ποσό αυτό, 1.448.433,44 USD (που ισοδυναμεί με 1.099.797,60 EUR) εξακολουθεί να μην έχει ανακτηθεί από το Ταμείο. Δεδομένου ότι το Ταμείο δεν κλήθηκε να παρέμβει για την εναπομένουσα διαφορά, το ποσό αυτό οφείλεται στην ΕΤΕπ. Η Επιτροπή και η ΕΤΕπ έχουν επανειλημμένως υπενθυμίσει στις αρχές της Αργεντινής την αναγκαιότητα της ολοσχερούς εξόφλησης των εν λόγω τόκων υπερημερίας πριν από τη διενέργεια νέων πράξεων δανειοδότησης από μέρους της ΕΤΕπ στη συγκεκριμένη χώρα. Οι διαβουλεύσεις γύρω από αυτό το ζήτημα θα συνεχισθούν στο πλαίσιο της επόμενης συνεδρίασης με αντικείμενο τον μακροοικονομικό διάλογο ΕΕ-Αργεντινής.

6. Ταμείο Εγγύησης για τις εξωτερικές δράσεις[17]

6.1. Ανακτήσεις ποσών

Κατά το δεύτερο εξάμηνο του 2006 δεν πραγματοποιήθηκαν ανακτήσεις ποσών.

6.2. Ενεργητικό κατά τη λήξη του έτους

Στις 31 Δεκεμβρίου 2006, το καθαρό ενεργητικό του Ταμείου ανερχόταν σε 1.378.954.442,51 EUR.

Στις 31 Δεκεμβρίου 2006, οι τρέχουσες πράξεις δανειοδότησης και εγγύησης δανείων μαζί με τους δεδουλευμένους τόκους για τη Βουλγαρία και τη Ρουμανία ανέρχονταν σε 2.899.334.719,06 EUR . Καθώς οι εν λόγω χώρες κατέστησαν μέλη της Ευρωπαϊκής Ένωσης την 1η Ιανουαρίου 2007, επεστράφη στον προϋπολογισμό το ποσό των 260.940.124,72 EUR στις 14 Φεβρουαρίου 2007.

6.3. Ποσό-στόχος

Το Ταμείο οφείλει να επιτύχει ένα κατάλληλο επίπεδο (ποσό-στόχο), το οποίο τίθεται στο 9% των συνολικών τρεχουσών κεφαλαιακών υποχρεώσεων που απορρέουν από εκάστη πράξη, με την προσθήκη των δεδουλευμένων τόκων. Η αναλογία μεταξύ των πόρων του Ταμείου (1.118.014.317,79 EUR) και των τρεχουσών κεφαλαιακών υποχρεώσεων (11.025.065.532,58 EUR) κατά την έννοια του κανονισμού περί του Ταμείου ήταν 10,1%. Επειδή το ποσοστό αυτό υπερβαίνει το ποσό-στόχο, επιβάλλεται να επιστραφεί κάποιο ποσό από το κεφάλαιο στον προϋπολογισμό, κατά τα προβλεπόμενα στην τρίτη παράγραφο του άρθρου 3 του κανονισμού περί του Ταμείου.

Με βάση τους νέους κανόνες για την τροφοδότηση του Ταμείου, το εν λόγω πλεόνασμα ύψους 125.750.000,00 EUR θα προστεθεί το 2007 στο προσχέδιο προϋπολογισμού του 2008.

7. Αξιολόγηση κινδύνων: Οικονομική και δημοσιονομική κατάσταση των τρίτων χωρών που ωφελούνται από τις σημαντικότερες πράξεις δανειοδότησης της ΕΕ

7.1. Εισαγωγή

Σε προηγούμενες ενότητες της έκθεσης παρατίθενται στοιχεία για ποιοτικές παραμέτρους των κινδύνων που βαρύνουν τον προϋπολογισμό. Παρόλα αυτά, επιβάλλεται επίσης να αξιολογηθεί το ποιόν των κινδύνων, το οποίο εξαρτάται από το είδος της πράξης και από την πιστοληπτική ικανότητα του δανειολήπτη (βλ. την ενότητα 4.3). Πίνακες για την αξιολόγηση του κινδύνου χώρας παρατίθενται χωριστά στο έγγραφο εργασίας των υπηρεσιών της Επιτροπής. Περίληψη της ανάλυσης αυτής παρέχεται κατωτέρω για τις δέκα χώρες που αντιπροσωπεύουν τον μεγαλύτερο ετήσιο κίνδυνο για τον προϋπολογισμό το 2007. Η ενότητα 2 του παραρτήματος περιέχει ανάλυση για οκτώ επιπλέον χώρες.

7.2. Αίγυπτος

Η οικονομική ανάπτυξη της Αιγύπτου αυξήθηκε από 4,6% το 2005 σε 6,8% το 2006 χάρη στην επενδυτική πολιτική (με προεξάρχουσες τις άμεσες ξένες επενδύσεις) και τον δυναμισμό των εξαγωγών αγαθών και υπηρεσιών. Ο πληθωρισμός μειώθηκε μεν σε μονοψήφιο ποσοστό, αλλά εξακολουθούν να υπάρχουν πληθωριστικές τάσεις. Η ανεργία παραμένει σταθερά σε υψηλό επίπεδο, υπερβαίνοντας το 10% του εργατικού δυναμικού. Παρά τη βελτίωση της οικονομικής κατάστασης και την πώληση επιχειρήσεων που ανήκαν εξ ολοκλήρου ή εν μέρει στο κράτος, η μείωση του γενικού δημόσιου ελλείμματος ήταν ανεπαίσθητη (7,9% το 2006 έναντι 9,6% το 2005). Οι μεταρρυθμίσεις στον χρηματοπιστωτικό τομέα σημειώνουν πρόοδο. Το Δημόσιο εξακολουθεί εν πολλοίς να κατέχει δεσπόζουσα θέση στο τραπεζικό σύστημα παρά την πρόσφατη ιδιωτικοποίηση μιας μεγάλης τράπεζας. Θα απαιτηθούν ακόμη δύο ή τρία έτη για να ολοκληρωθεί η μεταρρύθμιση του χρηματοπιστωτικού τομέα. Η υγιής δημοσιονομική πολιτική, σε συνδυασμό με την άσκηση κατάλληλης νομισματικής πολιτικής, αναμένεται να ασκήσει θετική επίδραση στη δημιουργία θέσεων απασχόλησης.

7.3. Τουρκία

Σε ό,τι αφορά την Τουρκία , η ετήσια αύξηση του ΑΕΠ ανήλθε σε 6,1% το 2006, έναντι 7,4% το 2005. Η εγχώρια ζήτηση αυξήθηκε ταχύτερα από το σύνολο του προϊόντος, πράγμα που προκάλεσε διεύρυνση του ελλείμματος ισοζυγίου τρεχουσών συναλλαγών το 2006 στο 7,9% του ΑΕΠ, έναντι 6,3% το 2005. Η ιδιωτική κατανάλωση σημείωσε κάμψη το δεύτερο εξάμηνο του έτους συνεπεία του σφιξίματος της νομισματικής πολιτικής μετά την αστάθεια του Μαΐου-Ιουνίου 2006. Η μείωση του ρυθμού ανάπτυξης αναμένεται να συνεχισθεί το 2007, ενώ η συνακόλουθη σταθεροποίηση του ελλείμματος ισοζυγίου τρεχουσών συναλλαγών καθιστά πιθανή την επαλήθευση του σεναρίου περί ομαλής «προσγείωσης» της οικονομίας. Μολονότι η χρηματοδότηση του ισοζυγίου τρεχουσών συναλλαγών υπήρξε ευχερής, εξακολουθούν να υπάρχουν ορισμένοι παράγοντες ευπάθειας, δεδομένου ότι εγχώριοι παράγοντες ή κάποιος εξωτερικός κλονισμός θα μπορούσαν να προκαλέσουν αντιστροφή των ροών. Το συγκριτικά υψηλό επίπεδο του εξωτερικού χρέους (σχεδόν 50% του ΑΕΠ) καθιστά την Τουρκία ευάλωτη στη σημαντική υποτίμηση του νομίσματος. Οι παράγοντες που επαυξάνουν την αντοχή της οικονομίας σε κλονισμούς συμπεριλαμβάνουν, σε αντίθεση με ό,τι ίσχυε προ της κρίσης του 2001, το ευέλικτο καθεστώς συναλλαγματικών ισοτιμιών και την ύπαρξη αξιόπιστης και ανεξάρτητης κεντρικής τράπεζας. Τα επίσημα αποθέματα της κεντρικής τράπεζας ανέρχονταν το 2006 σε 45 δισεκατομμύρια EUR περίπου, ποσό που αντιστοιχεί σε 5 και πλέον μήνες εισαγωγών.

7.4. Βραζιλία

Η οικονομική ανάπτυξη στη Βραζιλία , μετά την επιβράδυνση που παρατηρήθηκε το 2005, ανέκαμψε το 2006, ανερχόμενη σε 2,9%, χάρη στο σφρίγος των καταναλωτικών δαπανών και την ανάκαμψη των ιδιωτικών επενδύσεων. Η μείωση του πληθωρισμού συνεχίστηκε το 2006, και ο πληθωρισμός βρέθηκε στο χαμηλότερο επίπεδο από τη θέσπιση των μέτρων καταπολέμησης του πληθωρισμού το 1998. Μολονότι η αύξηση των εξαγωγών επιβραδύνθηκε σημαντικά το 2006 εξαιτίας της προηγηθείσας ανατίμησης του νομίσματος, η βελτίωση των όρων εμπορίου επέτρεψαν στη χώρα να επιτύχει άνετο πλεόνασμα του ισοζυγίου τρεχουσών συναλλαγών το 2006 (εκτιμάται σε 0,6% του ΑΕΠ). Η εξωτερική ευπάθεια της Βραζιλίας έχει καμφθεί, δεδομένου ότι οι δείκτες εξωτερικού χρέους ελαττώθηκαν σημαντικά μετά την πλήρη αποπληρωμή από μέρους της Βραζιλίας του χρέους της, αφενός, έναντι του ΔΝΤ, η οποία μάλιστα έγινε ενωρίτερα από ό,τι προβλεπόταν, και συγκεκριμένα στα τέλη του 2005, και, αφετέρου, έναντι της Λέσχης των Παρισίων το πρώτο εξάμηνο του 2006. Η χώρα έχει επίσης εξοφλήσει το σύνολο των «ομολόγων Brady» που είχε εκδώσει. Ο δείκτης του εξωτερικού χρέους προς το ΑΕΠ μειώθηκε από 36,4% το 2004 σε 18,9% στα τέλη του 2006. Οι προσπάθειες για τη μείωση του εξωτερικού δημόσιου χρέους έχουν αρχίσει να καρποφορούν. Συγκεκριμένα, η κατάταξη από πλευράς πιστωτικού κινδύνου της χώρας αναβαθμίστηκε από τους ηγετικούς οργανισμούς πιστοληπτικής αξιολόγησης. Παρόλα αυτά, εξακολουθούν να υπάρχουν σοβαροί παράγοντες ευπάθειας, παρά την πρόσφατη πρόοδο που σημειώθηκε σε σχέση με τη διαχείριση του δημόσιου χρέους. Το δημόσιο χρέος παραμένει πάνω από το 50% και υπόκειται σε υψηλό κίνδυνο λόγω των διακυμάνσεων των επιτοκίων, δεδομένου ότι χαρακτηρίζεται από σχετικά χαμηλή μέση ληκτότητα.

7.5. Μαρόκο

Η οικονομία του Μαρόκου εμφάνισε αύξηση του πραγματικού ΑΕΠ κατά 8,1% το 2006. Η κατάσταση αυτή αποδίδεται κυρίως στην εξαιρετική γεωργική συγκομιδή και, γενικότερα, στον δυναμισμό των διαφόρων κλάδων της οικονομίας. Ο πληθωρισμός παραμένει χαμηλός, με ετήσιο ρυθμό 3,3%. Το δημόσιο έλλειμμα μειώθηκε στο 2,1% του ΑΕΠ (έναντι 5,3% το 2005). Το δημόσιο χρέος ισοδυναμούσε με το 57% του ΑΕΠ. Η ανεργία παραμένει στο 9,7%, ενώ η φτώχεια (το 15% του πληθυσμού ζει με λιγότερα από 2 USD ημερησίως) και ο υψηλός αναλφαβητισμός μεταξύ των ενηλίκων (47,7%) εξακολουθούν να συνιστούν καίριες προκλήσεις για τις αρχές του Μαρόκου.

7.6. Τυνησία

Η αύξηση του ΑΕΠ της Τυνησίας ανήλθε στο 5,8% το 2006 έναντι 4% το προηγούμενο έτος (η εκτίμηση για το 2007 είναι 6%).Ο πληθωρισμός επιταχύνθηκε από 2% σε ετήσιο ρυθμό 4,7% για τους πρώτους δέκα μήνες του 2006, εξαιτίας κυρίως της αύξησης των διεθνών τιμών του πετρελαίου. Με σκοπό την τιθάσευση αυτής της τάσης, η κεντρική τράπεζα της χώρας αναγκάστηκε να αυξήσει το βασικό της επιτόκιο το 2006 (πρόκειται για την πρώτη προσαρμογή του σε μία τριετία). Το έλλειμμα του ισοζυγίου τρεχουσών συναλλαγών ανήλθε στο 2,6% του ΑΕΠ, το δε χρέος της χώρας ανήλθε στο 54,8% του ΑΕΠ. Η ανεργία εξακολουθεί να είναι υψηλή, με μέση τιμή το 13,4% του εργατικού δυναμικού.

7.7. Νότια Αφρική

Η ετήσια αύξηση του ΑΕΠ της Νότιας Αφρικής ανήλθε στο 5,0% (σε πραγματικούς όρους) το 2006 έναντι 5,1% το 2005. Η οικονομική ανάπτυξη αναμένεται να προσεγγίσει το επίπεδο του 5% το 2007. Το 2006, η κεντρική τράπεζα της χώρας αύξησε το επιτόκιο αναχρηματοδότησης από 7,0% σε 9,0%, προκειμένου να διατηρηθεί ο πληθωρισμός εντός του φάσματος 3%-6%. Το έλλειμμα του ισοζυγίου τρεχουσών συναλλαγών διευρύνθηκε στο 5,6% του ΑΕΠ το 2006 από 3,8% το 2005. Αναμένεται δε να παραμείνει στο 5,0% περίπου το 2007. Οι άμεσες ξένες επενδύσεις (ΑΞΕ) και οι λοιπές εισροές κεφαλαίων (επενδύσεις χαρτοφυλακίου) αντισταθμίζουν με το παραπάνω το έλλειμμα του ισοζυγίου τρεχουσών συναλλαγών. Το στοιχείο αυτό έχει ως αποτέλεσμα την αύξηση των καθαρών αποθεμάτων χρυσού και ξένου νομίσματος, τα οποία ανέρχονται σε 3 έως 4 μήνες συνολικών εισαγωγών. Το εξωτερικό χρέος έναντι επίσημων δανειστών μειώθηκε στο 2,0% του ΑΕΠ το 2006 – που αποτελεί το χαμηλότερο ποσοστό στην υποσαχάρια Αφρική (μέσος όρος 16%) – και αναμένεται να μειωθεί στο 1,9% το 2007. Το δημοσιονομικό έλλειμμα παρέμεινε στο 0,4% του ΑΕΠ τα τελευταία δύο έτη και αναμένεται να μετατραπεί σε μικρό πλεόνασμα (0,3%) το 2007. Η Νότια Αφρική είναι μεσαίου εισοδήματος αναδυόμενη οικονομία της αγοράς, όπου οι υπηρεσίες αντιπροσωπεύουν τα δύο τρίτα σχεδόν της εθνικής οικονομίας, ενώ το μεγαλύτερο μέρος των εξαγωγών αφορά τον κλάδο εξόρυξης. Οι σοβαρότεροι κίνδυνοι συνίστανται στον ευμετάβλητο χαρακτήρα των κεφαλαιακών εισροών (επενδύσεων χαρτοφυλακίου), στους κλονισμούς από τη μεταβολή των τιμών εξαγωγής βασικών αγαθών και στις εγχώριες πιέσεις οι οποίες ασκούνται από την υψηλή ανεργία, τη μεγάλη ανισότητα, τα υψηλά ποσοστά HIV/AIDS και την υψηλή εγκληματικότητα.

7.8. Λίβανος

Η πολεμική σύγκρουση προκάλεσε σοβαρότατο κλονισμό στην οικονομία του Λιβάνου . Το 2006, το εθνικό ΑΕΠ μειώθηκε κατά 5% σε πραγματικούς όρους, το δημόσιο έλλειμμα σχεδόν διπλασιάστηκε σε σύγκριση με το 2005, φτάνοντας το 14% του ΑΕΠ, ενώ το δημόσιο χρέος διογκώθηκε στο άνευ προηγουμένου επίπεδο του 190% του ΑΕΠ. Προς το παρόν δεν είναι διαθέσιμα στατιστικά δεδομένα για την ανεργία. Ο πληθωρισμός είναι συγκρατημένος, με ετήσιο ρυθμό 5%. Ο Λίβανος εξακολουθεί να συγκαταλέγεται στις πλέον υπερχρεωμένες χώρες παγκοσμίως. Η βιωσιμότητα του χρέους αντιμετωπίζει σοβαρό κίνδυνο λόγω των άμεσων αναγκών ανοικοδόμησης μετά τον πόλεμο του 2006 και λόγω της πολιτικής αστάθειας που προκαλεί η έλλειψη συναίνεσης γύρω από τις απαραίτητες μεταρρυθμίσεις.

7.9. Ιορδανία

Η οικονομία της Ιορδανίας εξακολούθησε να αναπτύσσεται με γρήγορους ρυθμούς το 2006· η αύξηση του πραγματικού ΑΕΠ εκτιμάται σε 6% (έναντι 7,2% το 2005). Το μεγάλο ύψος των εμβασμάτων από το εξωτερικό και η έντονη δραστηριότητα στον τομέα των υπηρεσιών έδωσαν ώθηση στην ιδιωτική κατανάλωση. Το ποσοστό ανεργίας μειώθηκε από 14,8% το 2005 σε 13,9% το 2006. Ο πληθωρισμός αναθερμάνθηκε το 2006 σε 6,3% (έναντι 3,8% το 2005) μετά την κατάργηση των επιδοτήσεων της τιμής του πετρελαίου. Οι αρχές ενέτειναν τις προσπάθειες δημοσιονομικής προσαρμογής κατά τα έτη 2005 και 2006 στο πλαίσιο στρατηγικής επικεντρωμένης στην κατάργηση των επιδοτήσεων των καυσίμων και στη συνέχιση της συγκράτησης των δαπανών. Χάρη στις προσπάθειες αυτές το δημοσιονομικό έλλειμμα (μη συμπεριλαμβανομένων των επιχορηγήσεων) μειώθηκε στο 7,5% του ΑΕΠ από 10% το 2005. Το έλλειμμα του εξωτερικού ισοζυγίου τρεχουσών συναλλαγών (συμπεριλαμβανομένων των επιχορηγήσεων) για το 2006 μειώθηκε ελαφρώς από 17,8% το 2005 σε 16% του ΑΕΠ (έναντι πλεονάσματος 11,6% το 2003). Η αύξηση των εξαγωγών εμπορευμάτων παρέμεινε εύρωστη. Το εμπορικό έλλειμμα μειώθηκε από 47% του ΑΕΠ το 2005 σε 37,1% το 2006. Το έλλειμμα του ισοζυγίου τρεχουσών συναλλαγών εξακολούθησε, ωστόσο, να χρηματοδοτείται από τις ασυνήθιστα υψηλές κεφαλαιακές εισροές, συμπεριλαμβανομένων των άμεσων ξένων επενδύσεων, των εμβασμάτων από το εξωτερικό και των εισροών χαρτοφυλακίου.

7.10. Σερβία και Μαυροβούνιο

Στη Σερβία , η ετήσια αύξηση του ΑΕΠ ανήλθε το 2005 σε 6,3% (σε πραγματικούς όρους). Η οικονομική ανάπτυξη συνεχίστηκε με ρυθμό 6,3% το πρώτο τρίμηνο του 2006. Το έλλειμμα του ισοζυγίου τρεχουσών συναλλαγών ανήλθε στο 9,8% του ΑΕΠ το 2005 και διευρύνθηκε περαιτέρω κατά τη διάρκεια του 2006. Οι ακαθάριστες εισροές ΑΞΕ ανήλθαν στο 6,1% του ΑΕΠ το 2005, ενώ το εξωτερικό χρέος της χώρας ανερχόταν στο 66% του ΑΕΠ στα τέλη Ιουλίου του 2006. Το δημόσιο χρέος έχει ελαττωθεί μετά τη διαγραφή χρέους ύψους 600 εκατ. EUR που αποφασίστηκε από τη Λέσχη των Παρισίων και η οποία συνδεόταν με την επιτυχή ολοκλήρωση του πρόσφατου προγράμματος του ΔΝΤ τον Φεβρουάριο του 2006.

Στο Μαυροβούνιο , η ετήσια αύξηση του ΑΕΠ ανήλθε το 2005 σε 4,1% (σε πραγματικούς όρους). Η οικονομική ανάπτυξη επιταχύνθηκε στο 6,5% το πρώτο εξάμηνο του 2006. Το έλλειμμα του ισοζυγίου τρεχουσών συναλλαγών ανήλθε στο 12,2% του ΑΕΠ το 2005 και διευρύνθηκε περαιτέρω κατά τη διάρκεια του 2006. Οι ακαθάριστες εισροές ΑΞΕ ανήλθαν στο 22,8% του ΑΕΠ το 2005, ενώ το εξωτερικό χρέος της χώρας ανερχόταν στο 42,6% του ΑΕΠ στα τέλη του 2005.

Τον Ιούλιο του 2006, μετά την ανακήρυξη της ανεξαρτησίας του Μαυροβουνίου, η Δημοκρατία της Σερβίας και η Δημοκρατία του Μαυροβουνίου συνήψαν εσωτερική συμφωνία σχετικά με τον επιμερισμό των χρηματοοικονομικών δικαιωμάτων και υποχρεώσεων μετά τη διαδοχή της πρώην ένωσης κρατών από τη Σερβία.

7.11. Ουκρανία

Η αύξηση του πραγματικού ΑΕΠ της Ουκρανίας ήταν περίπου 7% (έναντι 2,6% το 2005). Το ισοζύγιο τρεχουσών συναλλαγών κατέστη αρνητικό (-1,5% του ΑΕΠ περίπου) έναντι πλεονάσματος 3% το προηγούμενο έτος, υπό την επίδραση της έντονης ζήτησης για εισαγωγές και της αύξησης των τιμών της εισαγόμενης ενέργειας, αλλά και λόγω των διακυμάνσεων που παρατηρήθηκαν στις αγορές χάλυβα (πρόκειται για τον βασικό εξαγωγικό κλάδο της Ουκρανίας, που αντιπροσωπεύει το 40% του συνόλου των εξαγωγών). Το εξωτερικό δημόσιο χρέος της Ουκρανίας συρρικνώθηκε στο 12% του ΑΕΠ περίπου (15,3% το 2005), ενώ η βελτίωση της πρόσβασης του ιδιωτικού τομέα στις ξένες κεφαλαιαγορές είχε ως αποτέλεσμα την ελαφρά αύξηση του συνολικού εξωτερικού χρέους σε σχεδόν 50% του ΑΕΠ. Ο πληθωρισμός επιταχύνθηκε τον Δεκέμβριο του 2006 σε 11,6% σε ετήσια βάση, εν μέρει λόγω της αύξησης των τιμών της εισαγόμενης ενέργειας. Οι βασικοί κίνδυνοι εξακολουθούν να σχετίζονται με την ταραχώδη πολιτική κατάσταση και τη συνακόλουθη έλλειψη συνοχής στη χάραξη πολιτικής. Τον Αύγουστο, ωστόσο, ο οίκος Standard & Poor's επιβεβαίωσε τη διαβάθμιση της μακροπρόθεσμης κρατικής δανειοληπτικής ικανότητας της Ουκρανίας ως BB-, ιδίως χάρη στο χαμηλό επίπεδο της δανειακής επιβάρυνσης.[pic][pic][pic][pic][pic][pic]

[1] Τα έγγραφα COM(2007)66 και SEC(2007)241 συγκροτούν την προηγούμενη έκθεση σχετικά με τις εγγυήσεις που καλύπτονται από τον προϋπολογισμό (κατάσταση στις 30 Ιουνίου 2006).

[2] Λεπτομερή στοιχεία σχετικά με τις εντολές που έχουν ανατεθεί στην ΕΤΕπ παρατίθενται στον πίνακα A1 του παραρτήματος.

[3] Σχετικά με την πλέον πρόσφατη έκθεση για το Ταμείο, βλ. το έγγραφο COM(2006)695 «Γενική έκθεση σχετικά με τη λειτουργία του Ταμείου Εγγύησης» και το συνημμένο υπηρεσιακό έγγραφο εργασίας (SEC(2006)1460).

[4] Κανονισμός (ΕΚ, Ευρατόμ) αριθ. 2728/94 του Συμβουλίου σχετικά με την ίδρυση Ταμείου Εγγύησης για τις εξωτερικές δράσεις, ΕΕ L 293, της 12.11.1994, σ. 1, όπως τροποποιήθηκε με τον κανονισμό (ΕΚ, Ευρατόμ) αριθ. 1149/1999 του Συμβουλίου, ΕΕ L 139, της 2.6.1999, σ. 1, τον κανονισμό (ΕΚ, Ευρατόμ) αριθ. 2273/2004 του Συμβουλίου, ΕΕ L 396, της 31.12.2004, σ. 28, και τον κανονισμό (ΕΚ, Ευρατόμ) αριθ. 89/2007 του Συμβουλίου, ΕΕ L 22, της 31.1.2007, σ. 1.

[5] ΕΕ C 139, της 14.6.06, σ. 1.

[6] Κανονισμός (ΕΚ, Ευρατόμ) αριθ. 89/2007 του Συμβουλίου, ΕΕ L 22, της 31.1.2007, σ. 1.

[7] Για πληροφορίες σχετικά με τον παλαιό μηχανισμό τροφοδότησης, βλ. την έκθεση που αναφέρεται παραπάνω, υποσημείωση αριθ. 1.

[8] Απόφαση του Συμβουλίου 2006/1016/ΕΚ της 19ης Δεκεμβρίου 2006, ΕΕ L 414, της 30.12.2006, σ. 95.

[9] Η ΜΧΣ μπορεί επίσης να προσλάβει τη μορφή μη επιστρεπτέων ενισχύσεων προς τρίτες χώρες. Για περισσότερες πληροφορίες σχετικά με τη ΜΧΣ, βλ. την ετήσια έκθεση της Επιτροπής προς το Συμβούλιο και το Ευρωπαϊκό Κοινοβούλιο σχετικά με την υλοποίηση της μακροοικονομικής χρηματοδοτικής συνδρομής προς τρίτες χώρες το 2006.

Τον Αύγουστο και το Δεκέμβριο του 2006 πραγματοποιήθηκαν οι δύο πρώτες πληρωμές μη επιστρεπτέας ενίσχυσης (11 εκατ. EUR εκάστη) προς τη Γεωργία βάσει της απόφασης του Συμβουλίου του 2006.

Βάσει προγραμμάτων ΜΧΣ των ετών 1997 και 2000, η τελευταία εκταμίευση μη επιστρεπτέας ενίσχυσης προς το Τατζικιστάν (7 εκατ. EUR) πραγματοποιήθηκε τον Οκτώβριο του 2006.

Η Αλβανία έλαβε επίσης μη επιστρεπτέα ενίσχυση ύψους 13 εκατ. EUR, που αποτελεί την τελευταία δόση βάσει απόφασης του Συμβουλίου του 2004.

[10] Για τον υπολογισμό αυτό, γίνεται δεκτό ότι τα υπερήμερα δάνεια δεν επισπεύδονται, πράγμα που σημαίνει ότι μόνον οι οφειλόμενες πληρωμές λαμβάνονται υπόψη (βλ. επίσης την ενότητα 1 του παραρτήματος).

[11] SEC(2007).

[12] Νυν Δημοκρατία της Σερβίας και Δημοκρατία του Μαυροβουνίου.

[13] Απόφαση του Συμβουλίου 2005/48/ΕΚ της 22ας Δεκεμβρίου 2004, ΕΕ L 21, της 25.1.2005, σ. 11.

[14] Βλ. επίσης την ενότητα 2 της παρούσας έκθεσης.

[15] Πρβλ. το άρθρο 12 του κανονισμού (ΕΚ, Ευρατόμ) αριθ. 1150/2000 του Συμβουλίου, της 22ας Μαΐου 2000, όπως τροποποιήθηκε, για την εφαρμογή της απόφασης 94/728/ΕΚ, Ευρατόμ, για το σύστημα των ιδίων πόρων των Κοινοτήτων.

[16] Για περισσότερες λεπτομέρειες, βλ. την ενότητα 1.4.3. του παραρτήματος.

[17] Ετήσια έκθεση της Επιτροπής σχετικά με την κατάσταση του Ταμείου Εγγύησης και τη διαχείρισή του κατά το οικονομικό έτος 2006: COM(2007)362 και SEC(2007)869.